கேள்வி: வடக்குத் தொடருந்துப் பாதை (இலங்கை) - அமைப்பு பற்றி தகவல் சொல்.
பதில்: 19ஆம் நூற்றாண்டின் இறுதியில் பிரித்தானிய இலங்கையின் வட பகுதி மக்கள் வடக்கையும் தெற்கையும் இணைக்க தொடருந்துப் பாதை தேவை என்பதை வலியுறுத்தி பரப்புரை செய்ய ஆரம்பித்தனர். 1891 ஆம் ஆண்டில் சமர்ப்பிக்கப்பட்ட "யாழ்ப்பாணம் ரெயில்வே ஆணையத்தின்" அறிக்கையில், பொல்காவளையில் இருந்து குருணாகல் வரையிலான புதிய தொடருந்துப் பாதை (இன்றைய வடக்குப் பாதை) ஒன்றை அமைப்பதற்கும், யாழ்ப்பாணம் வரையான சேவைக்கு நில அளவியல் மேற்கொள்ள வேண்டும் எனவும் பரிந்துரைத்தது. இப்பாதை பிரதான பாதையை பொல்காவளை சந்தியில் இணைப்பதற்கும், இதன் மூலம் கோட்டை தொடருந்து நிலையம்யில் இருந்து சேவைகளை நடத்துவதற்கான அனுமதியும் 1892 ஆம் ஆண்டில் வழங்கப்பட்டு, குருணாகலை வரையான சேவை 1984 பெப்ரவரி 14 இல் ஆரம்பிக்கப்பட்டது. 1897 டிசம்பரில் "வடக்குத் தொடருந்து சேவைக்கான" திட்டத்தை ஆரம்பிப்பதற்கான அனுமதி வழங்கப்பட்டது. கொழும்பையும் வடக்கையும் இணைக்கும் வடக்குப் பாதையை நிர்மாணிப்பதற்கான அறிவிப்பு 1899 அக்டோபரில் இலங்கை சட்டவாக்கப் பேரவையில் விடுக்கப்பட்டது. குருணாகல் முதல் காங்கேசன்துறை தொடருந்து நிலையம் வரையான பாதையை அமைப்பதற்கான கேள்விப்பத்திரங்கள் 1900 சனவரியில் கோரப்பட்டு, பணிகள் 1900 ஏப்ரலில் ஆரம்பிக்கப்பட்டன. யாழ்ப்பாணம் உட்பட 21 மைல் நீள காங்கேசன்துறை-சாவகச்சேரி பகுதிப் பணிகள் 1900 சூலையில் ஆரம்பிக்கப்பட்டன. 1902 மார்ச் 11 இல் இலங்கையின் பிரித்தானியத் தேசாதிபதிகள் சேர் ஜே. டபிள்யூ. ரிட்ஜ்வே என்பவரால் காங்கேசன்துறை முதல் சாவகச்சேரி வரையிலான பாதை அதிகாரபூர்வமாகத் திறந்து வைக்கப்பட்டது. 1902 செப்டம்பர் 5 இல் 14 மைல் நீள சாவகச்சேரி-பளை தொடருந்து நிலையம் வரையான பகுதி திறக்கப்பட்டது. 1904 நவம்பர் 1 இல் கொழும்பில் இருந்து அனுராதபுரம் வரையான பகுதி ஆரம்பிக்கப்பட்டது. .1905 மார்ச் 11 இல் மதவாச்சி வரை நீடிக்கப்பட்டது. 1905 ஆகத்து 1 இல் முதலாவது தொடருந்து கொழும்பு கோட்டையில் இருந்து யாழ்ப்பாணம் தொடருந்து நிலையம் வந்து சேர்ந்தது. இதற்கான பயண நேரம் 13 மணித்தியாலங்கள் 20 நிமிடங்கள் ஆக இருந்தது. காங்கேசன்துறை தொடருந்து நிலையம் முதல் வவுனியா தொடருந்து நிலையம் வரையான ஒற்றைப் பாதையில் மொத்தம் 16 தொடருந்து நிலையங்களும், 12 உப-நிலையங்களும் அமைக்கப்பட்டன.